ປະທານສະພາແຫ່ງຊາດຫວຽດນາມ ຕ້ອນຮັບສະມາຊິກລັດຖະສະພາຂຶ້ນກັບບັນດາປະເທດສະມາຊິກຂອງ WB, IMF
ກປ.ອອນໄລ - ຕອນບ່າຍວັນທີ 7 ມີນາ, ຢູ່ຫໍສະພາແຫ່ງຊາດ, ທ່ານນາງ ຫງວຽນທິກິມເງິນ, ປະທານສະພາແຫ່ງຊາດຫວຽດນາມ ໄດ້ໃຫ້ການຕ້ອນຮັບຄະນະຜູ້ແທນຂອງເຄືອຂ່າຍລັດຖະສະພາບັນດາປະເທດສະມາຊິກຂອງທະນາຄານໂລກ (WB) ແລະກອງທຶນເງິນຕາສາກົນ IMF ເນື່ອງໃນໂອກາດຄະນະມາຢ້ຽມຢາມຫວຽດນາມ.
ທ່ານນາງ ຫງວຽນທິກິມເງິນ ສະແດງຄວາມປິຕິຊົມຊື່ນຕໍ່ການພົວພັນຮ່ວມມືອັນດີງາມລະຫວ່າງຫວຽດນາມ ແລະ WB, IMF ທີ່ນັບມື້ນັບພັດທະນາເຊິ່ງສະແດງອອກຜ່ານບັນດາໂຄງການ WB ໜູນຊ່ວຍການລົບລ້າງຄວາມອຶດຫິວ, ຫຼຸດຜ່ອນຄວາມທຸກຍາກ, ພັດທະນາເສດຖະກິດ.
ທ່ານນາງ ຫງວຽນທິກິມເງິນ ຢ້ັງຢືນວ່າເຊິ່ງແມ່ນອົງການເປັນຕົວແທນໃຫ້ປະຊາຊົນຫວຽດນາມ, ສະພາແຫ່ງຊາດຫວຽດນາມ ຈະສືບຕໍ່ເສີມຂະຫຍາຍບົດບາດດ້ານນິຕິບັນຍັດ ແລະຕິດຕາມກວດກາການຜັນຂະຫຍາຍ ແລະຄຸ້ມຄອງນໍາໃຊ້ບັນດາແຫຼ່ງທຶນໜູນຊ່ວຍຂອງ WB; ຮັບປະກັນການນໍາໃຊ້ແຫຼ່ງທຶນຢ່າງມີປະສິດທິຜົນ, ບູລິມະສິດບັນດາຂົງເຂດສໍາຄັນ, ນໍາມາເຊິ່ງມູນຄ່າເພີ່ມໃຫ້ແກ່ການພັດທະນາເສດຖະກິດ-ສັງຄົມ.
ທ່ານນາງປະທານສະພາແຫ່ງຊາດ ຕີລາຄາສູງການຮ່ວມມື, ການໜູນຊ່ວຍຂອງ WB ກັບບັນດາອົງການຂອງສະພາແຫ່ງຊາດຫວຽດນາມ ໃນໄລຍະຜ່ານມາ, ປະກອບສ່ວນຍົກສູງກໍາລັງຄວາມສາມາດຕິດຕາມກວດກາຂອງສະພາແຫ່ງຊາດຫວຽດນາມ ໃນບັນດາຂົງເຂດ ຄື: ການເງິນ, ງົບປະມານ, ເສດຖະກິດກໍ່ຄືການສະໜອງຂໍ້ມູນຂ່າວສານ ແລະບົດຮຽນຂອງບັນດາປະເທດເຖິງບັນດາສະມາຊິກສະພາແຫ່ງຊາດຫວຽດນາມ; ປາດຖະໜາວ່າສອງຝ່າຍສືບຕໍ່ມີການຮ່ວມມືຢ່າງແໜ້ນແຟ້ນ, ມີປະສິດທິຜົນ.
ຕີລາຄາສູງບົດບາດຂອງຄະນະຜູ້ແທນເຄືອຂ່າຍລັດຖະສະພາບັນດາປະເທດສະມາຊິກຂອງ WB ແລະ IMF ຄືເປັນຂົວເຊື່ອມຕໍ່ເພື່ອເພີ່ມທະວີບັນດາຊ່ອງຮ່ວມມືທີ່ເປັນຫຼາຍຮູບຫຼາຍແບບລະຫວ່າງສະພາແຫ່ງຊາດ/ລັດຖະສະພາບັນດາປະເທດ, ທ່ານນາງປະທານສະພາແຫ່ງຊາດ ເນັ້ນໜັກວ່າ, ສະພາແຫ່ງຊາດຫວຽດນາມ ເປັນກຽດທີ່ສຸດ ແລະພ້ອມທີ່ຈະເຂົ້າຮ່ວມເຄືອຂ່າຍລັດຖະສະພາຂອງ WB ແລະ IMF ແລະປາດຖະໜາຢາກມີບັນດາການປະກອບສ່ວນຢ່າງຕັ້ງໜ້າເຂົ້າໃນການເຄື່ອນໄຫວຂອງເຄືອຂ່າຍ.
ແປໂດຍ: ທູຈາງ